Safnað fyrir endurbótum á Borgarneskirkju Stefnt er að því að endurbætur verði gerðar á Borgarneskirkju að sögn Þorbjörns Hlyns Árnasonar , sóknarprests í Borgarnesi og prófasts í Vesturlandsprófastsdæmi . Líkt og greint var frá í Skessuhorni í vetur var farið í endurbætur á kirkjubekkjum í kirkjunni þar sem svampurinn í þeim var ónýtur og heilsuspillandi . Nú þarf aftur á móti að fara í framkvæmdir utan dyra . Múrklæðning kirkjunnar er farin að láta verulega á sjá og eru viðgerðir á henni orðnar aðkallandi . „ Það hefur legið fyrir í þrjú til fjögur ár að það þurfi að fara í framkvæmdir á kirkjunni . Múrklæðning hennar er verulega illa farin og liggur undir skemmdum . Suðurhluti kirkjuturnsins er verstur . Ef ætti að gera viðgerð á allri kirkjunni þá myndi það kosta 30 milljónir króna og það er því ljóst að það verður ekki hægt . En við vonumst eftir því að hægt verði að gera bráðaviðgerð á því sem verst er farið , “ segir sr. Þorbjörn Hlynur í samtali við Skessuhorn . Hann vonast til þess að hægt verði að fara í framkvæmdirnar í sumar þrátt fyrir takmörkuð fjárráð kirkjunnar . „ Kirkjan er ekki fjárhagslega vel stödd vegna skerðinga á sóknargjöldum . Verðlagsbætur voru ekki teknar með í myndina þegar skerðingin var gerð á sínum tíma og því er hún 30% meiri en Alþingi taldi . Að krónutölu eru sóknargjöldin svipuð og þau voru árið 2006 . Þess vegna er augljóst að staða sókna í landinu er mjög þröng . Þrátt fyrir að kirkjan sé vel rekin af sóknarnefnd og að tekist hafi að halda öflugu starfi og starfsfólki þarf sóknarsjóður nú á ríkum stuðningi að halda vegna þessarar aðgerðar . “ Fulltrúar Borgarneskirkju áttu nýverið fund með byggðarráði Borgarbyggðar til að ræða viðhald kirkjunnar . „ Erindi okkar var afar vel tekið og vonast ég til að við fáum stuðning frá sveitarfélaginu . Kirkjan er mikilvægur hluti af bæjarfélaginu og nú þarfnast hún lagfæringa . Við munum því leita eftir stuðningi , bæði frá almenningi og fyrirtækjum á næstunni og bráðlega verða send bréf inn á hvert heimili í Borgarnessókn þar sem þeir sem eru aflögufærir verða hvattir til að styðja við kirkjuna og styrkja þetta brýna verkefni , enda gerir margt smátt eitt stórt , “ segir sr. Þorbjörn Hlynur sem vonar að sem flestir leggi átakinu lið .